Leeu-aanval: 'Ons vat dit uur vir uur' | Netwerk24
Leeu-aanval: 'Ons vat dit uur vir uur'
Deur Cherené Pienaar 15 Mei 2019 05:38
Dinamari de Beer (4), die kleuter wat Sondag deur 'n leeuwyfie in die Weltevrede-leeupark naby Heilbron in die Vrystaat aangeval is, se wonde is Dinsdag skoongemaak en daar is nog nie tekens van infeksie nie.
Sy word steeds in die waakeenheid van die Netcare Unie-hospitaal in Alberton behandel.
Ansia en Pieter de Beer.
Pieter de Beer, haar pa, sê hulle "vat dit uur vir uur".
Haar vel kon nog nie geheg word nie omdat daar 'n risiko vir sepsis is aangesien die leeu se kloue haar vel deurboor het.
Volgens 'n ander familielid wat anoniem wil bly ontvang sy tans buisvoeding en was sy terug in die teater sodat haar wonde skoongemaak kon word.
Die hele gesin is steeds getraumatiseerd ná die voorval Sondag toe 'n tweejarige leeuwyfie (bekend as Prinses) De Beer en sy dogter deur 'n heining gegryp en gekap het.
Dinamari het skedelbreuk en bloeding op die brein opgedoen.
Een van die jong leeus op die Weltevrede-leeuplaas buite Heilbron.
Haar kopvel is ook afgeruk. 'n Gedeelte van haar skedel moes verwyder word om die drukking op die brein te verlig.
Haar pa het verskeie kapwonde op sy rug, nek en bors opgedoen.
Nóg die Dierebeskermingsvereniging, nóg die Vrystaatse departement van ekonomiese ontwikkeling, kleinsake, toerisme en omgewingsbewaring dra kennis van die voorval en beplan om Woensdag verklarings uit te reik.
'n Man is verlede Woensdag ook deur 'n leeu op die Weltevrede-leeuplaas aangeval, maar het glo net geringe skrape opgedoen.